《题王提举界画宫殿图》
宋代·张绅

吴蚕择茧银丝光，轻毫界墨秋痕香。
宫中千门复万户，知是阿房是未央。
楼头美人朝未起，十二珠帘隔秋水。
香销玳瑁舞筵间，梦断芙蓉鸳帐底。
八窗玲珑金锁开，君王已在迎仙台。
霓旌凤辇云间合，翠管银笙天上来。
君不见咸阳一火三月红，野花啼鸟争春风。
当时亡国知何处，尽在如今图画中。

作者简介：张绅，曾官广南东路提刑（清道光《广东通志》卷二一三）。